MONITOR EXTERN Nr.11/2006

                   1. Referendumul din Transnistria

                    Ministrul de externe al Republicii Moldova, Andrei Stratan şi-a exprimat neliniştea în legătură cu consecinţele referendumului organizat în Transnistria, considerând că acesta reprezintă un pas de escaladare a situaţiei din regiune. Ministrul a apreciat că "referendumul este un act impus cetăţenilor Republicii Moldova care locuiesc în această regiune. Conform dreptului internaţional, a tuturor tratatelor internaţionale, la data de 18 septembrie, a doua zi după referendum, nu se va schimba nimic în regiunea transnistreană. Va fi necesar să continuăm eforturile diplomatice şi politice ca să mişcăm carul din loc şi să găsim soluţia pentru reunirea ţării". 

                   Ucraina nu va recunoaşte rezultatele referendumului proindependenţă din Transnistria, a declarat purtătorul de cuvânt al diplomaţiei ucrainene Andrei Desciţa. "Ucraina a dat asigurări conducerii Republicii Moldova că nu va recunoaşte rezultatele acestei consultări populare, alăturându-se astfel poziţiei Uniunii Europene", a subliniat diplomatul ucrainean, menţionând că guvernul de la Kiev nu a trimis oficial observatori la referendumul din Transnistria. 

                   Reprezentantul instituţiei diplomatice ucrainene şi-a exprimat regretul că planul de reglementare a conflictului transnistrean - propus de preşedintele Viktor Iuşcenko - nu a dat încă rezultate palpabile, dar că partea ucraineană nu va renunţa la acest proiect şi va încerca să găsească modalităţi pentru realizarea acestuia, împreună cu ceilalţi participanţi la negocierile privind reglementarea transnistreană. 

                   Diplomatul ucrainean a apreciat că ţara sa nu consideră că noul regim vamal instituit la măfurile transnistrene în martie a.c. de Republica Moldova, căruia s-a alăturat şi Ucraina, "să fi trezit dorinţa regimului separatist de la Tiraspol de a se aşeza la masa negocierilor". Anterior, Cabinetul condus de premierul Viktor Ianukovici a anunţat că nu va ridica unilateral restricţiile vamale la tranzitul de mărfuri transnistrene, susţinând Repulica Moldova în demersul său de a pune capăt contrabandei şi traficului ilegal de mărfuri la graniţa moldo-ucraineană pe tronsonul transnistrean. 

                   Liderii tuturor partidelor politice din Transnistria i-au chemat pe locuitorii regiunii să participe la referendumul din 17 septembrie privind independenţa regiunii. Ei s-au angajat "să respecte rezultatele consultării populare ca pe cea mai democratică instituţie de exprimare a voinţei alegătorilor", fără a ţine seama de divergenţele politice şi de altă natură care despart formaţiunile politice respective. Comentând această declaraţie, liderul transnistrean Igor Smirnov a subliniat că "voinţa exprimată în cadrul referendumului va deveni lege pentru autorităţi, pentru întreaga societate". El şi-a exprimat nedumerirea în legătură cu faptul că au refuzat să recunoască rezultatele referendumului "cei care ne învaţă democraţia - funcţionari ai UE şi ai OSCE". 

                   Potrivit rezultatelor parţiale, 97,1% din electoratul transnistrean prezent la urne s-a pronunţat în favoarea alipirii la Rusia. Comisia electorală a anunţat o rată de participare la vot de 78,6 %. 

                   Republica Transnistreană, autoproclamată independentă în anul 1990 pe malul estic al fluviului Nistru, nu este recunoscută de comunitatea internaţională care nu a trimis nici un observator la referendum fiindcă s-a considerat că nu are nici o valoare juridică. Analiştii politici apreciază că situaţia se va complica în plan politic dacă Rusia, care susţine Transnistria, va recunoaşte acest rezultat. Autorităţile de la Moscova, care s-au referit cu foarte multă prudenţă la acest eveniment în ultimele zile, nu au făcut nici o declaraţie oficială, aşteptând rezultatele oficiale ale referendumului.

                   După destrămarea URSS în 1991, uzinele locale de textile, metalurgice sau de maşini-unelte, a căror producţie era orientată total spre piaţa sovietică, şi-au redus activitatea sau au fost închise. Economia, în curs de privatizare, este în mare parte controlată de grupul Sheriff. Rusia, care nu recunoaşte nici ea Transnistria, rămâne totuşi foarte influentă în zonă. Ea îşi menţine circa 1.400 de soldaţi după războiul din 1992 dintre transnistreni şi moldoveni, în pofida opoziţiei guvernului de la Chişinău. Rusia a ezitat până acum să se pronunţe despre referendum în timp ce ea însăşi se confruntă cu separatismul în interiorul frontierelor sale, în special în regiunea Caucazului. 

                   Viktor Alksnis, deputat rus din partidul Rodina, a declarat că ataşarea Transnistriei va fi "un proces de lungă durată pentru că va trebui modificată Constituţia rusă. Păstrându-şi statutul în Transnistria, Rusia ar păstra un avanpost la frontierele Europei, faţă de NATO, fără să busculeze echilibrele frontierei”. 

                   Analiştii se aşteaptă ca exemplul Transnistriei să influenţeze alte două regiuni separatiste proruse ale Georgiei, Abhazia şi Osetia de Sud, ultima anunţând deja un referendum similar pentru independenţă în 12 noiembrie a.c. 

                   Referindu-se la alegerile prezidenţiale ce urmează a avea loc în decembrie 2006 în republica autoproclamată, I. Smirnov a afirmat că este gata să candideze "dacă populaţia îi va acorda din nou încredere". "Mentalitatea poporului nu se va schimba dacă Igor Smirnov nu va exista - direcţia de apropiere rapidă de Rusia se va menţine în politica externă indiferent cine va ajunge la cârma Transnistriei", a declarat el. 

                   Referendumul desfăşurat în Transnistria privind independenţa acestei regiuni separatiste din stânga Nistrului trebuie privit într-un context mult mai larg, cel al fărâmiţării Europei, al cărei prim semnal a fost dat de dezbaterea privind independenţa provinciei Kosovo, a apreciat directorul Institutului Francez de Relaţii Internaţionale, Thierry de Montbrial. ''Mai întâi, cred că acest referendum corespunde în mare măsură unei iniţiative interne transnistrene, deci în aparenţă are un aspect local. În spatele acestui aspect local, cred că există o problemă mult mai largă, aceea a accesului la independenţă al unor mici fragmente europene. Mă gândesc în special la exemplul Kosovo. Dacă provincia Kosovo va deveni independentă, ne putem întreba de ce nu şi Transnistria, Abhazia sau altele. Există deci un aspect mult mai larg decât cel local. Trebuie menţionat că ţările vecine au declarat deja că nu recunosc referendumul, ceea ce nu înseamnă că el nu este un fapt politic'', a apreciat directorul IFRI. 

                   În opinia sa, cele două întrebări din cadrul referendumului - "Susţineţi politica vizând independenţa Transnistriei şi ataşarea liberă a Transnistriei la Rusia?" şi "Judecaţi posibilă abandonarea independenţei Transnistriei şi integrarea ulterioară în Republica Moldova?" sunt de o mare ambiguitate. Prima întrebare vorbeşte despre independenţă şi despre ataşarea la altă entitate, respectiv Federaţia Rusă, iar în ceea ce priveşte a doua întrebare este o altă modalitate curioasă de a pune problema, pentru că din punct de vedere juridic Transnistria face parte din Republica Moldova, a subliniat directorul IFRI. ''Cred însă că, în spatele acestui aspect local, există această dimensiune extrem de importantă, a multiplicării micilor entităţi în Europa. O Transnistrie independentă ar fi un fragment în plus într-o Europă care începe să se fărâmiţeze. O Transnistrie care ar încerca să se ataşeze Federaţiei Ruse ar deveni un soi de sclav, oarecum cazul Kaliningradului, şi ar avea tot felul de probleme suplimentare, de exemplu culoarele de acces cu Rusia. Din acest punct de vedere, tactic, cred că situaţia este legată puţin de cea a provinciei Kosovo'', a conchis Thierry de Montbrial.

                   2. Dosarul nuclear iranian

                   La 1 septembrie a.c., Agenţia Internaţională a Energiei Atomică  a dat publicităţii ultimul său raport în care se menţionează că Iranul "nu a cedat exigenţelor impuse de comunitatea internaţională şi nu a prezentat nici un semn că şi-ar fi îngheţat programul de îmbogăţire a uraniului". În document se afirmă că "Iranul nu şi-a suspendat activităţile de îmbogăţire şi trei ani de inspecţii nu au putut confirma natura paşnică a programului nuclear iranian, din cauza lipsei de cooperare a acestui stat". 

                   De asemenea, în raport se arată că inspectorii AIEA au descoperit urme de uraniu înalt îmbogăţit, care poate avea o utilizare militară, dar nu se precizează dacă acest uraniu a fost utilizat pentru fabricarea armelor. Raportul informează despre existenţa unor documente suspecte, care ar preciza cum să se dea unor materiale fisionabile forma unei încărcături militare. Autorităţile iraniene însă nu au autorizat inspectorii AIEA să facă verificările necesare în acest caz. 

                   Inspectorii internaţinali nu au putut face investigaţiile dorite în complexul din Natanz, unde regimul de la Teheran a informat AIEA că ar intenţiona să instaleze 3.000 de centrifuge în săli subterane până la sfârşitul anului 2006 pentru a realiza în termen 54.000 de centrifuge. 

                   Experţii internaţionali apreciază că dispunând de o centrală nucleară în construcţie, activităţi de îmbogăţire a uraniului şi producţie de apă grea, programul atomic iranian acoperă aproape întreg spectrul acestei tehnologii. Iranul asigură că scopul programului său este în exclusivitate civil, vizând furnizarea de energie, dar marile puteri occidentale şi SUA se tem că acest stat ar putea folosi acest program în scopuri militare. 

                   - mine de uraniu - conform declaraţiile oficialilor iranieni, acest stat dispune de trei mine de uraniu, la Saghand şi Anarak, în centrul ţării, şi la Gchine în sud. Capacitatea totală de producţie nu este cunoscută, dar experţii o consideră insuficientă pentru alimentarea unui program nuclear industrial. 

                   - conversia uraniului - minereul de uraniu, transformat în "yellowcake", este transferat la Uzina de conversie a uraniului de la Ispahan, situată în centrul ţării. Produsul este apoi tratat în mod succesiv pentru a se obţine tetrafluorură de uraniu (UF4) şi apoi hexafluorură de uraniu (UF6). Aceasta din urmă este apoi injectată în maşini centrifuge pentru îmbogăţire. 

                   Iranul şi-a suspendat activitatea de îmbogăţire a uraniului la sfârşitul anului 2003, în cadrul negocierilor cu partenerii europeni, dar a reluat această activitate în vara anului 2005. Potrivit experţilor AIEA, Iranul a produs 118 tone de UF6 până în aprilie 2006. 

                   - îmbogăţirea uraniului - principalul centru de îmbogăţire a uraniului este cel de la Natanz, într-o unitate-pilot (PFEP) cu o cascadă de 164 de maşini centrifuge, care ar urma să ajungă în viitorul apropiat la un număr de circa 1.000 de maşini centrifuge. 

                   Iranul a anunţat că a atins un nivel de îmbogăţire de 3,5% în aprilie a.c., apoi de 4,8%. O centrală nucleară are nevoie de uraniu îmbogăţit la un nivel cuprins între 3,5% şi 5%. O bombă nucleară are un efect optim cu uraniu îmbogăţit în proporţie de 90%. La Natanz se află şi două mari hale construite în pământ şi întărite, pentru unitatea de îmbogăţire la scară industrială (FEP), care urmează să primească 3.000 de maşini centrifuge până în luna martie 2007, şi 50.000 la termenul final. Iranul foloseşte un model de maşină centrifugă de primă generaţie (P1), din aluminiu, dar cercetează modelele P2, mult mai performante. 

                   - uzine nucleare - Rusia va încheia construcţia unui reactor nuclear cu apă presurizată cu o capacitate de 1.000 megawaţi la Boushehr, în sudul Iranului, a cărui construcţie a fost întârziată, care ar urma să intre în funcţiune la sfârşitul anului 2007. În această centrală vor lucra specialişti iranieni formaţi în Rusia, dar guvernul rus i-a impus Iranului, la solicitarea SUA, ca acest combustibil pe care-l furnizează pentru funcţionarea ei să revină, după uzare, pe teritoriul rusesc. 

                   - apă grea - Iranul construieşte un reactor nuclear cu apă grea, cu o capacitate estimată la 40 megawaţi, la Khondab, care urmează să fie terminat în anul 2009. O uzină care produce apă grea, care va servi ca lichid de răcire şi ca fluid moderator pentru reactor, a fost inugurată la 26 august a.c. în aceeaşi localitate. 

                   AIEA i-a cerut Iranului să reconsidere construcţia reactorului, pentru că el permite obţinerea unor cantităţi însemnate de plutoniu ce pot fi folosite în scop militar.

*

                   Parlamentul iranian a început examinarea unei propuneri de lege privind suspendarea inspecţiilor Agenţiei Internaţionale pentru Energia Atomică. "Propunerea de lege pentru suspendarea accesului inspectorilor AIEA în Iran a fost depusă la Parlament", a declarat un oficial iranian. Iranul a avertizat în repetate rânduri marile puteri occidentale că îşi va revizui politica de cooperare cu AIEA, însărcinată cu inspectarea instalaţiilor sale nucleare, în cazul în care Consiliul de Securitate al ONU va decide sancţiuni împotriva regimului de la Teheran. 

                   3. Situaţia din Irak

                   Potrivit unui raport al ONU, dat publicităţii la 12 septembrie a.c. la Geneva,  zilnic, aproximativ 100 de persoane sunt ucise şi cel puţin 466 sunt rănite în Irak, astfel încât această ţară a devenit una din cele mai violente din lume. Documentul elaborat de Misiunea de asistenţă a ONU în Irak şi remis Consiliului de Securitate al Naţiunilor Unite semnalează, totodată, că numărul civililor care sunt ucişi în fiecare zi în Irak a crescut substanţial în ultimele luni. 

De asemenea, aproximativ 140.000 de civili au fost răniţi şi alte 200.000 de persoane au fost obligate să îşi părăsească locuinţele, ca urmare a intensificării confruntărilor interconfesionale, după bombardarea unui mausoleu şiit din Samarra, oraş cu populaţie sunită majoritară, la 22 februarie a.c.. 

                   În raport se precizează că în Irak se înregistrează frecvent atacuri iniţiate de insurgenţi, miliţii şi terorişti, precum şi încălcări flagrante ale drepturilor omului. "Până când irakienii nu se conving că noul guvern şi forţele sale de securitate acţionează în mod imparţial şi responsabil, există riscul unui cerc vicios, în care lipsa de satisfacţie faţă de activitatea miliţiilor să sporească insecuritatea, iar aceasta, la rândul său, să intensifice operaţiunile miliţiilor şiite, cunoscute şi sub denumirea de «detaşamentele morţii»", se precizează în raport. 

                   Misiunea ONU în Irak menţionează, de asemenea, că majoritatea victimelor violenţelor din această ţară sunt femei şi copii minori şi cere asistenţă pentru ameliorarea condiţiilor de viaţă ale cetăţenilor irakieni.

*

                   Preşedintele Statelor Unite ale Americii, George W. Bush, a apreciat drept încurajatoare rezultatele noului plan de securizare a capitalei irakiene şi a respins din nou ideea privind retragerea americană din Irak în condiţiile actuale. Liderul american a dezminţit din nou afirmaţiile conform cărora Irakul este pradă războiului civil. În opinia lui George W. Bush, militarii americani răspund în Irak şi în altă parte a lumii apelului istoriei ducând lupta ideologică a secolului XXI pentru a apăra Statele Unite ale Americii şi lumea civilizată împotriva extremiştilor. "Dacă renunţăm la luptă pe străzile Bagdadului, vom avea de-a face cu teroriştii pe străzile oraşelor noastre. Securitatea lumii civilizate depinde de victoria în războiul împotriva terorismului şi aceasta depinde de victoria din Irak, iar SUA nu vor pleca până nu vor obţine victoria", a afirmat Preşedintele SUA, subliniind că o astfel de retragere ar avea consecinţe dezastruoase. 

*

                   Mai multe sute de reprezentanţi ai societăţii civile irakiene s-au reunit la 17 septembrie a.c., la Bagdad, pentru promovarea unei iniţiative privind reconcilierea naţională, în plină recrudescenţă a violenţelor interconfesionale. 

                   În deschiderea forumului pentru reconciliere, premierul Nuri al-Maliki a lansat un apel la unitate şi dialog pentru a salva ţara de ruină şi distrugere. "Avem nevoie să păstrăm unitatea naţională pe baza sincerităţii, acceptării celuilalt, recurgerii la dialog îndepărtând dogmatismul orb. Să lăsăm la o parte diferendumurile noastre şi să căutăm un numitor comun. Trebuie să-l recunoaştem pe celălalt, să-l acceptăm ca partener departe de interese partizane înguste", a declarat el. Primul ministru a subliniat, totuşi, că nu poate fi acceptat un partener care nu îşi asumă responsabilitatea de a apăra statul şi instituţiile sale. "Ţara se află la o cotitură, cu provocarea de a-i combate pe terorişti şi de a le întrerupe sprijinul în cadrul populaţiei. Astfel, vă cerem să cooperaţi cu serviciile de securitate în acest scop". 

                   Guvernul Maliki a lansat recent un plan de reconciliere pentru a pune capăt vărsării de sânge. O comisie formată din principalii actori politici a fost înfiinţată în 22 iulie pentru a institui dialogul, oprirea lichidărilor sumare şi recurgerea la lege pentru rezolvarea conflictelor. Printre măsurile vizând consolidarea securităţii în Bagdad, Ministerul de Interne preconizează accesul în capitală prin 28 de drumuri autorizate, alte zeci de drumuri secundare urmând a fi închise prin tranşee şi garduri de sârmă ghimpată. Un înalt responsabil al securităţii a precizat că planul vizează asigurarea unui control mai riguros al deplasărilor, în special cele ale rebelilor.

                   4. Raportul Organizaţiei europeane de acţiune cetăţenească (ECAS) privind forţa de muncă din viitoarele state membre ale UE 

                   Organizaţia neguvernamentală europeană de acţiune cetăţenească -ECAS - a recomandat lansarea unor campanii publice de informare cu privire la aderarea României şi Bulgariei la Uniunea Europeană, în contextul în care 45% dintre europeni se opun extinderii, iar 42% se declară pentru extinderea europeană. Fostul comisar european Mario Monti, care a prezentat raportul anual al ECAS, elaborat pe baza unor statistici naţionale, şi-a exprimat dorinţa ca vechile state membre ale Uniunii Europene să aibă o atitudine mai bună faţă de forţa de muncă din noile state ale Uniunii. 

                   Statele membre trebuie să adopte o atitudine pozitivă faţă de lucrătorii care, în cadrul UE, îşi părăsesc ţara pentru a lucra în alt stat. "Înainte de a le limita sosirea, trebuie să se ţină seama de contribuţia lor la economie", a spus Mario Monti, prezentând raportul care evidenţiază absenţa unui val important de imigranţi după extinderea din anul 2004. Potrivit documentului, foştii "15" "nu au cunoscut, după extinderea din 2004 a Uniunii, un val debordant şi copleşitor de forţă de muncă din Cehia, Estonia, Ungaria, Lituania, Letonia, Slovacia, Slovenia sau Polonia". Sosirea resortisanţilor acestor ţări pe teritoriul fostei UE cu 15 membri a fost slabă şi nu a depăşit 0,2% din populaţia totală. "Prezenţa lor a contribuit la performanţele ţărilor de primire şi nu a constituit o sarcină în plus pentru finanţele publice", se afirmă în raportul ECAS. 

                   Principalul partid de opoziţie din Marea Britanie a cerut recent guvernului să frâneze dacă s-ar putea chiar de la 1 ianuarie intrarea forţei de muncă provenite din Bulgaria şi România. "Marea Britanie urmează să decidă dacă va impune restricţii intrării lucrătorilor bulgari şi români când cele două ţări vor intra în UE", a declarat, recent, un purtător de cuvânt al premierului Tony Blair. 

                   Potrivit raportului ECAS, destinaţiile preferate ale lucrătorilor români sunt în prezent Italia (29%), Spania (22%), Germania (13%) şi Ungaria (6%). Cei mai mulţi dintre aceştia au între 26 şi 35 de ani iar contractul lor de muncă este în general pe 12 până la 18 luni în agricultură, servicii şi transporturi. 

                   Referitor la imigranţii din Bulgaria, raportul menţionează un număr de 200.000 în Grecia, 80.000 în Spania, 60.000 în Italia, care sunt motivaţi de un salariu şi standarde de viaţă mai ridicate. 

                   Majoritatea forţei de muncă provenite din cele zece ţări care au aderat la Uniune în 2004 este din Polonia. Este vorba de 1,12 milioane, potrivit unei estimări a ECAS, care ia în calcul lucrătorii sezonieri extrem de numeroşi, din care 264.000 sunt în Marea Britanie, 100.000 în Irlanda şi 90.000 în Franţa. În Germania, sunt oficial 10.000 de persoane cu contract de muncă pe durată nedeterminată, dar numărul lor creşte la 500.000 de persoane, dacă se iau în calcul lucrătorii sezonieri.

                   5. Alegerile generale din Suedia

                   La 17 septembrie a.c., în Suedia au avut loc alegeri generale ale căror rezultate finale erau anticipate ca foarte strânse, potrivit analiştilor, premierul social-democrat Goran Persson trebuind să facă faţă unor forţe de dreapta energice. 

                   Sondajele de opinie preelectorale au creditat opoziţia de centru-dreapta cu un uşor avantaj. Fredrik Reinfeldt, liderul opoziţiei, a propus să diminueze impozitele pentru salariile mici şi să reducă alocaţiile pentru şomajul de lungă durată, fiind favorabil privatizărilor. 

                   Goran Persson şi-a apărat bilanţul cu succese economice superioare celor din mai multe ţări europene - rata şomajului 5,7 %, în august a.c., rata de creştere economică 5,6 % pentru trimestrul al doilea al anului 2006. 

                   În afară de alegeri legislative, la 17 septembrie au fost organizate şi alegeri locale şi regionale. Locuitorii capitalei ţării au votat prin referendum dacă vor fi de acord sau nu cu instituirea unei taxe urbane cu scopul de a reduce circulaţia automobilelor în capitală.

                   Potrivit rezultatelor provizorii, coaliţia de dreapta este creditată cu 48% din voturi faţă de 46,2% cât a obţinut blocul formaţiunilor de stânga, aflat la guvernare. Primul ministru, Goeran Persson, a recunoscut înfrângerea stângii, anunţându-şi demisia de la conducerea Partidului Social-Democrat. "Trebuie să suport consecinţele. Îmi voi preda demisia şi pe cea a guvernului pe care l-am condus Preşedintelui Parlamentului", a declarat el. "Apoi ne vom organiza munca pentru a forma o opoziţie puternică şi constructivă. Nu vom accepta niciodată alternanţa dreptei. Vom reveni. Dar această revenire se va face fără mine. Voi propune convocarea unui congres extraordinar în martie 2007 pentru a-l desemna pe succesorul meu", a anunţat G. Persson. El a mulţumit electoratului pentru încrederea acordată în ultimii ani, apreciind că este "just ca o nouă şi tânără generaţie de social-democraţi să se însărcineze să ridice provocarea în faţa dreptei". 

                   Liderul opoziţiei de centru-dreapta şi şef al Partidului Moderaţilor, Fredrik Reinfeldt, şi-a proclamat victoria. "Ne-am dus la alegeri ca noi moderaţi şi vom merge, împreună cu prietenii noştri din Alianţă, să guvernăm Suedia. Vreau să conduc Suedia ca reprezentant al tuturor suedezilor", a declarat el.

                   6. Rapoartele organizaţiei Amnesty International privind războiul din Orientul Mijlociu

                   Organizaţia pentru drepturile omului, „Amnesty International”, a denunţat crimele de război ale grupării şiite libaneze Hezbollah, în timpul conflictului cu Israelul, după ce, recent, a acuzat armata israeliană de fapte similare împotriva civililor din regiune. 

                   Miliţiile libaneze au comis "atacuri deliberate asupra civililor şi a unor ţinte civile, dar şi lovituri fără discernământ, lansând rachete asupra nordului Israelului”, se afirmă în raportul dat publicităţii la 14 septembrie a.c. În perioada conflictului dintre Israel şi gruparea Hezbollah, 12 iulie-14 august, miliţia şiită "a lansat aproape 4.000 de rachete asupra nordului Israelului /.../ un sfert dintre acestea fiind trase direct asupra unor zone urbane". Hezbollah a utilizat în special rachete Katiuşa modificate, pentru a face cât mai multe victime. Atacurile au provocat moartea a 43 de civili israelieni - evrei şi arabi -, inclusiv şapte copii, şi a rănit 4.262 de persoane, din care 33 sunt în stare gravă. Organizaţia apreciază că bilanţul ar fi fost mult mai grav, dacă sute de mii de israelieni nu ar fi părăsit oraşele vizate şi nu ar fi existat adăposturi corespunzătoare. Amnesty International nu a luat în considerare acuzaţiile Israelului, conform căruia Hezbollah ar fi utilizat populaţia civilă drept scut uman, acestea urmând să facă obiectul unui raport separat. 

                   Purtătorul de cuvânt al Ministerului de Externe israelian a refuzat un comentariu direct, însă a declarat că, în timpul războiului din Liban, Hezbollah a iniţiat "atacuri asupra unor ţinte civile fără nici un caracter militar, pentru a ucide sau răni cât mai mulţi cetăţeni nevinovaţi". 

                   Două rapoarte ale Amnesty International, publicate în cursul lunii august, au acuzat Israelul de crime de război deliberate, parte a strategiei militare a armatei israeliene în Liban. Organizaţia pentru drepturile omului a denunţat utilizarea în Liban a bombelor cu fragmentaţie, interzisă de legislaţia internaţională. "Lansarea de bombe cu fragmentaţie în centrul unor zone unde trăiesc civili încalcă clar interdicţia de a conduce atacuri nediscriminatorii şi constituie, în consecinţă, o violare gravă a dreptului internaţional umanitar", a afirmat Kate Gilmore, Secretarul general adjunct al Amnesty International. "Este scandalos că în pofida cererilor oficiale ale Naţiunilor Unite, Israelul nu a furnizat încă hărţile cu zonele vizate de bombele cu fragmentaţie. Acest lucru pune în pericol vieţile civililor libanezi, în special ale copiilor", a adăugat ea.

                   Potrivit rapoartelor, "distrugerea masivă de centrale electrice, uzine de tratare a apei şi infrastructură rutieră indispensabilă pentru transportul hranei şi ajutoarelor umanitare a fost deliberată şi a făcut parte integrantă din strategia militară a Israelului din sudul Libanului”. Documentele au respins, considerând drept lipsite de credibilitate explicaţiile Israelului, conform cărora distrugerile au reprezentat pierderi colaterale. 

                   Kate Gilmore a apreciat că multe dintre aceste atacuri împotriva unor structuri civile, atacuri nediscriminatorii şi disproporţionate, reprezintă crime de război. "Acest tip de atacuri şi amploarea lor fac ca afirmaţiile Israelului conform cărora distrugerile provocate nu ar fi decât daune colaterale să-şi piardă pur şi simplu credibilitatea", a precizat oficialul, care a mai subliniat că numeroase ţinte au fost situate în "zone lipsite de interes strategic".

                   Hezbollah a reacţionat la raportul Amnesty International, afirmând că au fost lansate rachete vizând ţinte civile, doar în replică la atacurile Israelului, soldate cu moartea a sute de civili libanezi. "Nu negăm că am bombardat oraşe, aşezăminte şi infrastructuri israeliene. Aceste atacuri au reprezentat întotdeauna doar o reacţie naturală la operaţiunile israeliene”, a declarat deputatul Hassan Fadlallah, membru al grupării Hezbollah. Acesta a mai afirmat că, "atunci când un stat este invadat, el trebuie să se apere".

                   7. Activitatea curentă a Uniunii Europene

                   Uniunea Europeană trebuie să îşi asume o intervenţie politică mai hotărâtă în stabilizarea Orientului Mijlociu, participarea celor peste 6.000 de soldaţi europeni la forţa FINUL din Liban fiind o circumstanţă favorizantă pentru această prezenţă mai determinată în regiune, au stabilit miniştrii de externi ai UE cu prilejul reuniunii informale care a avut loc în oraşul finlandez Lappeenranta. 

                   UE trebuie să aducă, pe lângă sprijinul militar şi umanitar în stabilizarea şi reconstruirea Libanului şi donaţiile către Autoritatea Naţională Palestiniană, şi o voce mai puternică şi determinantă pentru încercarea de a media reducerea tensiunilor dintre actorii din regiune şi finalizarea procesului de pace, au concluzionat cei 27 de miniştri de externe europeni. Ei au acordat acestui subiect două runde de discuţii, fiind prezentate analize detaliate a situaţiei din zonă după ultimele evoluţii de către Javier Solana, înaltul reprezentant pentru politica de securitate a UE, şi comisarul pentru relaţii externe şi politica de vecinătate, Benita Ferrero-Waldner. 

                   Şefii diplomaţiilor din ţările UE şi-au propus ca obiective strategice să se implice în mod real, nu doar declarativ, în realizarea unui guvern de uniune naţională al Autorităţii Naţionale Palestiniene (ANP), care să cuprindă nu numai grupările Hamas şi Fatah, ci şi pe celelalte forţe politice care au reprezentare în legislativul palestinian în urma noilor alegeri. Pentru a realiza acest obiectiv, miniştrii europeni mizează pe cartea deblocării finanţărilor către ANP, întrerupte la începutul anului după câştigarea alegerilor de către Hamas.                    De asemenea, oficialii europeni sunt hotărâţi să acorde în continuare tot sprijinul posibil guvernului libanez pentru a prelua cât mai repede controlul asupra zonei de sud a ţării. 

                   Un al treilea obiectiv conturat este reluarea cu insistenţă a dialogului cu Siria şi o relaxare a poziţiei UE faţă de această ţară pentru a determina guvernul de la Damasc să îşi asume un rol constructiv pentru asigurarea stabilităţii zonei. În cadrul discuţiilor de la reuniunea informală s-a specificat însă că această relaxare faţă de Siria nu înseamnă că instituţiile europene nu vor cere în continuare Siriei să îşi achite obligaţiile restante faţă de comunitatea internaţională stipulate prin rezoluţiile Consiliului de Securitate al ONU. 

                   Oficialii europeni au subliniat şi importanţa menţinerii dialogului cu regimul de la Teheran, în ciuda sfidării iraniene a comunităţii internaţionale în dosarul nuclear, pentru a se evita pericolul izolării totale a acestei ţări. 

                   Miniştrii europeni au mai hotărât să îl mandateze suplimentar pe Javier Solana ca reprezentant al UE pentru procesul de pace din Orientul Apropiat şi să intensifice dialogul cu Liga Arabă, dar şi în particular cu ţări ca Egiptul, Iordania şi Arabia Saudită, care pot interveni pentru atragerea Siriei în relansarea procesului de pace. 

                   Erkki Tuomioja, ministrul de externe al Finlandei, ţară care deţine preşedinţia UE în acest semestru, a declarat că nu este momentul de a se lua o decizie prematură în legătură cu Iranul, pentru Uniunea Europeană diplomaţia rămânând principala cale de urmat. Oficialul finlandez a precizat că dosarul nuclear iranian trebuie luat separat de contextul mai larg al procesului de pace şi stabilizare a Orientului Mijlociu. De asemenea, Javier Solana a apreciat că nu este rezonabil să se avanseze concret spre sancţiuni împotriva Iranului în perioada discuţiilor cu responsabili iranieni în domeniul nuclear. 

*

                   Comisarul european pentru dezvoltare şi ajutor umanitar, Louis Michel, în numele Comisiei Europene, şi Secretarul general al Organizaţiei Internaţionale a Francofoniei (OIF), Abdou Diouf, au semnat un protocol de acord vizând întărirea cooperării şi coordonării între executivul comunitar şi OIF pentru a ajuta ţările partenere să facă faţă provocărilor majore. "Organizaţia Internaţională a Francofoniei este mult mai mult decât o realitate culturală bazată pe limbă, este o organizaţie politică a cărei influenţă şi eficienţă nu mai trebuie demonstrate", a spus Louis Michel. Potrivit comisarului european, OIF este un partener de o mare importanţă pentru Comisia Europeană, în special în domeniul prevenirii conflictelor şi în cel al democratizării.

                   Comisarul european pentru relaţii externe şi politica europeană de vecinătate, Benita Ferrero-Waldner, a subliniat la rândul său că pentru Comisia Europeană este important să "lucreze în sinergie cu actorii activi în toate domeniile importante pentru cooperare".

                   Abdou Diouf şi-a exprimat satisfacţia faţă de semnarea protocolului de acord dintre OIF şi Comisia Europeană, pe care o consideră un actor major în cadrul comunităţii internaţionale. "Doresc să ne întărim concertarea şi coordonarea, să ne conjugăm eforturile şi resursele, pentru o mai mare eficienţă a cooperării şi a ajutorului destinat populaţiei", a spus Secretarul general al OIF. Acest dialog va permite dezvoltarea unor operaţiuni comune într-un spirit de complementaritate şi eficienţă pentru promovarea democraţiei, a drepturilor omului şi a diversităţii culturale şi lingvistice, prevenirea conflictelor, dezvoltarea economică şi socială, societatea informaţiei, educaţia, formarea şi tineretul, a apreciat el.

                   Comisarul european pentru educaţie, formare, cultură şi multilingvism, Jan Figel, a salutat expertiza şi valoarea adăugată a OIF în domeniile educaţiei, formării şi tineretului.

                   Organizaţie cu 53 de membri, între care un mare număr de ţări partenere ale Uniunii Europene, OIF este un actor important pe planul dezvoltării, în special în domeniile diversităţii culturale, prevenirii conflictelor şi promovării democraţiei.

